O casă care ar fi trebuie demolată a rămas pe loc, ba chiar i-a fost și reparat acoperișul. Totul, pe banii primăriei și din cauza lipsei de comunicare din instituția de pe CD Loga 1. Asta susține viceprimarul Traian Stoia, care acuză, din nou, haosul care domnește printre funcționarii PMT. Totuși, el nu a putut preciza dacă a fost cineva sancționat.

Imobilul de pe str. C. Brâncoveanu nr. 46, colț cu str. Porumbescu, are, conform viceprimarului Traian Stoia, o poveste interesantă. În casă locuiesc trei persoane, teoretic chiriași ai municipalității. Practic, niciuna dintre acestea nu-și poate dovedi cu acte recente statutul. Mai mult decât atât, pentru toți cei trei există decizii de evacuare, pentru neîntreținerea apartamentelor și neplata chiriei. Ca situația să fie și mai încurcată, viceprimarul Traian Stoia spune că acest imobil ar fi fost propus spre demolare, urmând să fie creată o bandă suplimentară pe strada Porumbescu, pentru șoferii care făceau dreapta spre Brâncoveanu. Totuși, acest lucru nu s-a întâmplat. „Dacă nu-i repara primăria acoperișul, s-ar fi putut face usor încă o bandă de circulație. Clădirea era propusă pentru demolare, dar, din lipsă de comunicare în primărie, s-a decis repararea acoperișului”, susține Stoia. Acesta nu știe de când stau cu chirie cele trei persoane, dar spune că „sunt chiriași vechi”. „Urmează să demarăm evacuarea acestor persoane. Stau bine mersi, nu plătesc… E o dovadă a slăbiciune a comunicării din primărie, între cei care încasează chiria și cei care trebuie să urmărească corectitudinea și incorectitudinea unor chiriași”, a conchis viceprimarul.